27 ryttere satte sig lørdag morgen på deres cykler og satte kursen mod Prag. De tog afsted fra Alabu Boligs kontor i Aalborg og foran dem venter 1140 kilometer på landevejen. De 27 ryttere er ansatte, lejere, bestyrelsesmedlemmer og leverandører ved Alabu og cykler den lange tur for at samle penge ind til velgørende formål. Team Alabu som holdet hedder cyklede i 2012 til Berlin og i 2014 gik turen mod Bruxelles. I den forbindelse fik Hjerteforeningen i Aalborg en donation på 120.000 kroner. Før afgangen fra Aalborg havde deltagerne kørt op mod 3000 træningskilometer for at blive klar. - Vi har haft rigtig meget arbejde inden i dag, så nu går turen de næste dyv dage på cykel derned og så slutter vi af med et brag af en fest. Efterfølgende får vi gjort vores regnskab op, og så skal der gerne være 100.000 kroner eller mere til børneafdelingen på Aalborg Universitetshospital, fortalte Susanne Kraglund, der er direktionssekretær ved Alabu Bolig inden afgang.

Referat:
Team Alabu Boligs 27 ryttere satte lørdag kursen mod Prag. De cykler den lange tur for at samle penge ind til børneafdelingen på Aalborg Universitetshospital.